ສະພາ​ສູງ ສຫລ ​ຮັບ​ຜ່ານ ​ໂຄງຮ່າງ​ງົບປະມານ ທີ່​ຈໍາກັດ ​ແລະ​ມີ​ໄລຍະ 2 ປີ (ວີດີໂອ)
ສະມາຊິກ​ສະພາສູງ ສັງກັດພັກຣິພັ​ບບລິ​ກັນ 9 ທ່ານ ​ໄດ້​ສົມທົບ​ກັບ​ສະມາຊິກພັກ​ເດ​ໂມ​ແຄຣັດ ທັງ​ໝົດ ຮັບ​ຜ່ານ​ຮ່າງ​ງົບປະມານດັ່ງກ່າວ ​ດ້ວຍ​​ 64 ສຽງ​ເຫັນ​ດີ ຕໍ່ 36 ສຽງຄັດຄ້ານ.
CAPITOL HILL — ສະພາສູງສະຫະລັດໄດ້ຮັບຜ່ານ ໂຄງຮ່າງ ງົບປະມານ ທີ່ຈໍາກັດແລະມີໄລຍະ 2 ປີ ເພື່ອລະງັບໄພຂົ່ມຂູ່ ຂອງການປິດລັດຖະບານກາງລົງ ແລະຜ່ອນຄາຍການຕັດງົບ ປະມານລົງຢ່າງໃຫຍ່ນັ້ນ ສະມາຊິກສະພາສູງ ສັງກັດພັກຣິພັບບລິກັນ 9 ທ່ານ ໄດ້ສົມທົບ ກັບສະມາຊິກພັກເດໂມແຄຣັດທັງໝົດ ຮັບຜ່ານຮ່າງງົບປະມານ ດັ່ງກ່າວ ດ້ວຍຄະແນນສຽງ 64 ສຽງເຫັນດີ ຕໍ່ 36 ສຽງຄັດຄ້ານ ຂໍ້ຕົກລົງດັ່ງກ່າວນັ້ນແມ່ນໄດ້ຖືກຮັບຜ່ານ ດ້ວຍຄະແນນສຽງ ເຫັນດີນໍາຢ່າງຖ້ວມລົ້ນຈາກສະພາຕໍ່າໃນອາທິດແລ້ວນີ້ ແລະ ບັດນີ້ ແມ່ນຈະຖືກສົ່ງຕໍ່ໄປຍັງປະທານາທິບໍດີສະຫະລັດ ທ່ານບາຣັກ ໂອບາມາ ເພື່ອໃຫ້ຮັບຮອງເອົາ ທາງທໍານຽບຂາວແມ່ນສະໜັບສະໜູນຮ່າງກົດໝາຍດັ່ງກ່າວ ແລະເປັນທີ່ຮັບປະກັນວ່າ ທ່ານໂອບາມາ ກໍຈະລົງນາມຮັບຜ່ານ ຢ່າງແນ່ນອນ ໃນຊ່ວງໄລຍະ 3 ປີຜ່ານມານີ້ ສະພາຕໍ່າ ທີ່ຢູ່ໃຕ້ການຄວບຄຸມຂອງພັກຣິພັບບລິກັນ ແມ່ນໄດ້ມີການຂັດແຍ້ງກັນກັບ ທ່ານ ໂອບາມາ ທີ່ສັງກັດພັກເດໂມແຄຣັດ ແລະຄອບຄອງ ທໍານຽບຂາວມາເປັນເວລາ 5 ປີແລ້ວນັ້ນ ຍ້ອນຂໍ້ສະເໜີໃຫ້ຕັດການໃຊ້ຈ່າຍລົງຂອງທ່ານ ຊຶ່ງເປັນສາເຫດ ນໍາໄປສູ່ວິກິດການປະເຊີນໜ້າທາງດ້ານການເງິນ ແລະພາໃຫ້ມີການປິດ ບາງພາກສ່ວນຂອງລັດທະບານກາງລົງ ເປັນເວລາ 16 ມື້ ໃນເດືອນຕຸລາ ຜ່ານມານີ້